Gewese Curriebekerspeler skop 19 in SpanjeHansie Graaff (Foto: Twitter) ŉ Losskakel, wat verlede jaar nog Curriebekerrugby gespeel het, het Saterdag 19 punte met die skopskoen vir sy span in die Spaanse Liga van Eer behaal. Hansie Graaff, wat die SWD Arende die afgelope seisoen verteenwoordig het, het albei Silverstorm El Salvador se drieë verdoel en boonop vyf strafdoele deur die pale gejaag. Sy span het Sanitas Alcobendas 29-25 verslaan. Graaff, ŉ oudleerling van die Hoërskool Wonderboom in Pretoria, het die eerste keer die oog gevang toe hy in 2010-2012 vir die Tshwane Universiteit vir Tegnologie (TUT) in die Varsitybekerreeks uitgeblink het. Ná twee suksesvolle Curriebeker-seisoene by die Griffons het ŉ kniebesering planne dat hy vir die Sharks speel in die wiele gery. Daarna het hy vir die OP Kings en die Border Bulldogs gespeel voor hy verlede jaar SWD toe is.  Burton Frances, die losskakel van Agen, wat Superrugby in Suid-Afrika gespeel het, het Sondag ŉ doelskop en ŉ strafdoel (vyf punte) vir Agen op die telbord geplaas in sy nederlaag van 23-25 teen Beziers in die Franse Pro D2-liga. Frances het in 2008-2013 in oor die 30 Superrugbywedstryde vir die Bulls, die Lions, die Stormers en die Cheetahs gespeel.